钦定古今图书集成/历象汇编/乾象典/第057卷 > 天文正 > 《天星总说》
## 钦定古今图书集成/历象汇编/乾象典/第057卷 > 天文正 > 《天星总说》

《书》曰：“天聪明自我民聪明。”人即天也，“天命有德，天罚
有罪。”天即人也，唯天惠民，唯辟奉天，天人一致也。是
以先王克谨天戒，臣人克有常宪，以之泯咎征而来
休征也。圣人所以与天地合德，而父天母地，日月合
明，而兄日姊月也。昭昭垂象，容可忽乎？天星虽总于
魏之陈卓，星名似定于秦汉之间，而其在物、在人、在
野、在朝之天象人事，则自尧舜相沿以至今日。天示
人，人法天之大义也。如“紫垣”者，宴息之内朝也。紫者，
《南离》九紫之色也。干天离日之象也。有后以辅内焉，
有太子以继统焉，庶子广其嗣焉，先刑于之化也。御
女者，奉御也。女史者，女官也。柱史者，左右史之起居
言动者也。天床者，听政之座也。华盖者，覆敝之盖也。
内阶者，升降之阶也。凝丞辅弼之四辅与五尚书者，
佐帝极而不移，辅天皇之帝德而无为者也。于是明
律历之六甲，正内座之五行，理四维之天柱，法二德
之阴阳，文昌六府以宣文，天枪天棓以昭武，勾陈卫
内，天戈靖外，内厨之羞馔，天厨之宴乐，两卫之丞尉
辅弼，优游暇豫，而大理天牢，亦刑期无刑而已。斯时
也，传舍之重译无不来王，八谷之仓储无不丰积，又
何太乙之识其丰凶，而备守御于太阳，司战𩰚于天
一哉？至北斗者，临御之大柄也，运中央以齐七政，定
方位，正节气以维纲纪者也。故辅在于左，相在于右，
三师在于上，三公在于下，内有浑然天理之心，外有
作福“作威之势。”杓之所指，角亢为郑宋之南，魁之所
在。昴毕即赵魏之北，吴越居其东，而斗牛应之；秦蜀
居其西，而参井应之。而分星之皆本于斗也。太微者，
外朝也；微者，几微也。一日二日，万几之所本也。中垣
曰紫，其几如日出之初，而色紫，未光大也。此则天子
布政之朝也。故将相列其旁，郎将虎贲常陈卫其后，
内屏塞其门，诸侯三公九卿侍其侧，执法在前而人
皆有礼，谒者赞宾而四境来王。太子乃继国之本，郎
位乃分理之司，故后之焉。然而宠幸不能无也，贤人
不可少也，故从官幸臣具焉，少微处士列焉。加之远
人归而《长垣》静，君臣睦而《三台》平，灵台占候而敬天，
明堂巡狩而布政，王者之事毕矣。然以有易无而交
易者，又民事之大也。所以日中为市，而前朝后市也。
故有帝星主之，而曰“垣”也。列二十二国，所以占各国
之物息也。“右垣，秦蜀巴梁以应西；左垣，齐吴徐越以
应东”也。市五谷以养生者，斗斛也；市车马以利用者车肆也；巿布帛以衣服者，帛度也；巿珠玉以文饰者，
列肆也；市肉食以羞馔者，屠肆也。巿楼者，巿肆之楼
也。候者，知之定其度量权衡以为市准，定其物产之
多寡而贵贱市之也。故有候星焉，然巿众不免于争
也。有七公主，巿在官焉，争则不免于刑。有贯索之牢
焉。又恐牢之有冤也，设天纪以理之，而一按于纪焉，
巿道得矣。宗正、宗人。宗星者，天子之族属贵戚也；宦
者，刑馀也。不列之内外朝，而在天巿者，何也？至贵则
能侵权，至贱则易得志，不过列之天巿，使之生息丰
裕而已，天道岂无意哉？三垣北斗为之纲，而二十八
宿则其纪也。圣人南面而治，故南方之宿于政事为
独备，故先自井言之。《易》曰：“改邑不改井，并养而不穷
也。”《象》曰：“井，君子以劳民劝相”，则教以稼穑，教以人伦，
“匡直”“劳来”，皆自井始矣。况天一水原，而井先烹饪，井
田恒产，民非水火不生活也。水出河渎，而南北河为
最大，四渎为最要者，与水府水位，治水之官不可少，
而地平天成，水患一息之后，井以汲之，爟以火之，积
水以备饮食，积薪以备庖厨，而有樽酒之乐。然而逸
不可以无教也。有阙丘之两观，令其读法于象魏焉，
用不可以不节也。有斧钺之刑，威伺淫者以斩之焉。
司之者，诸侯之国君也。故有五诸侯焉。五者，中央四
方之全也，此养生之本也。至鬼者，祭祀也；柳者，宴饮
也。星者，文章衣服也。张，礼也；翼，乐也。轸则祖庙也。角
乃兵刑也。王者，本原之化也。朱鸟，文明之象也。万物
之生曰“命，其死曰鬼，其躯曰尸。”故鬼者，积尸也。积者，
鬼之众也。实无尸而止有尸之气也，所谓魂升于天
也。于是鬼有祀而生有燕矣。稷储其粱稻而为醴为
酒于酒旗，以燔以炙，于外厨而饮食于社也。柳之为
宴饮也，是则文章表其华，衣服昭其采，所以别等威
而分贵贱也。张则辨上下，定民志也；《翼则》作乐崇德，
以人心之和，昭天地之和者也。轸之祖庙，所谓荐之
上帝，飨帝，以报本反始也。有天相者，相天子以制礼
作乐者也。有轩辕者，中央之权星，以定律吕，度权量，
考文章，以立天纪者也。有天庙、天社者，左宗庙，右社
稷也。器府者，乐府也，有瞽之在周庭也。于是司空规
其制度，立其祖庙，行其礼，奏其乐，而太尊大小民之
至戚，左右辖同，异姓之王公，虽东瓯、青丘之远者，莫
不助祭于庙中。我客戾止，聿观厥成，岂不盛哉！更有
军门，而角左治兵，角右治刑，除其衡库之戎器而权
衡之，惩其顿顽之奸宄，安周鼎之神器如磐石矣。盖
角为龙首，形如二角，初出地而角见草木，亦如角而
萌也。故曰“角而贞。”摄提为勾芒，而角曲也。故摄提为
天纪，而大角为天栋也。贤以理邦，故进贤也。田以耕
藉，有天田也。天门者，布政之门。平道者，大道之平。折
威示刑，平星示公，虽阳门之边鄙，无俟阵车车骑之
用，而无不归王矣。不必察招摇之明正，始知外域之
动静也。于时，天子安于亢之内，朝氏之路寝，出入则
天辐之銮舆，侍卫则骑官之宿士，习武于亢池，饮宴
于帝席，而天乳降甘露矣。何天下之不治耶？然而治
平必本于齐修诚正，而王者之宅心其要也。身虽居
于一房，而心则天地之心也。唯天聪明，唯圣时宪，一
正心而国治矣。故日为君象，而积卒卫之，内有九子
之妃嫔，以孳尾之祷视，有傅说，医药有从官，家人之
道也。严其钩钤，而键闭其两咸之房户者，戒淫也，故
有罚也。所以解衣内室之神宫，不欲其近房也，齐家
正心之道也。然而民事不可缓也，莫先耕织焉。驾牛
而耕天田者，农丈人也。扶筐以蚕织布帛者，婺女织
女也。“有渰萋萋，兴雨祁祁”者，天津之雨，我公田也。相
其阴阳，观“其流泉”者，天江天渊之灌溉也。“修其畎亩，
则罗堰以蓄之，九坎以泄之，恐不时也，而《渐台》候之，
恐失时也，而天籥司之。”又于十二国占其丰俭，建星
察其收成，而是刈是获者，舂之以杵，簸之以箕，量之
以斗，而民得艰食矣。有不足不给者，望辇道之巡狩
焉。有狗国之为盗者，则兵出于农，而奚仲备其“兵车，
扬其左右之旗焉，一使桴鼓不鸣可也。”于是采其瓜
瓠，罟其鱼鳖，饰之离珠，息之女床，鸡鸣陌上，犬吠荆
门，卜吉凶于龟筮，而养生送死无憾矣。盖人之生也
有命，养则有禄，心不合道而有非，事不适宜而有危。
人能去非远危，食禄安命，则危而不危矣。然后盖屋
以居，垒城以防，载车府而造父御之，饰天钩而离瑜，
文之以天弁，冠之以杵臼，食之以天钱，富之而生事
备矣。及其死也，则危而慎终之子孙哭泣之，墓坟安
葬之，虚以祭祀之，虚梁庙享之，而死事毕矣。至“室壁”
者，农馀而经营宫室也，定中而作楚宫是也，故司空、
土公与土吏之徒在焉。司空者，天子之工官也；公吏
者，卿大夫之工官也。土公则庶人土功之公事也。营
室必有垣壁，故壁与垒壁阵有焉。有宫室垣垒，必有
羽林之士执斧钺而守大君之北落师门矣。乃又营
天厩以畜马焉，而策御之王良在矣。又营离宫以巡
狩焉，而田猎八魁之虞人网罟天网之渔户具矣。于
是天大将军居于军之南门，而示军容以讲武矣。故奎为武库，以储戎器也。外屏天溷，戒不虞也。至司水
旱之腾蛇，而云雨雷电霹雳之皆具此者，亥为干之
天门，云行雨施之皆自干也，其时则斧斤入山之时
也。娄为山林，天阿为曲阿，而左更之木植可伐也，天
园之蔬果可荐也。右更之牧养于天苑者，以砺石砺
其铁锧刈其刍槁以饲之，而三百维“群，九十其犉矣。”
此又“我黍与与，我稷翼翼”之时也。积于天仓天廪，而
我仓既盈焉；积于天庾天囷，而我庾维亿焉。又天船
积水，以通舟楫之往来；大陵积尸，以安祖之茔墓也。
有天谗卷舌之致讼者，则有昴之狱矣。讼之兴，莫匪
小人女子之阴谗也，故有天阴焉。心主天王，而有阳
门之日；昴主外国，而有天阴之月，日东月西，阴阳之
象也。月主外，于是毕为天兵，以天街限之，天关守之，
天高之烽火望之。苟九州殊口，而不重译来朝也。命
六诸王代天而讨之，授之天节，导以参旗，驾以五车，
饰之九斿，而用兵于潢池矣。潢池者，即昆明池，习武
之池也。是以军象如虎，觜首参身伐尾，而七星下应
七将，觜如葆伐，为士而高悬旗座之大纛，以扬兵运
筹矣。兵之吉凶，不可不占之司怪也。营之既立，不可
无井水以食糇粮也，故有“军井”，玉井也。玉井以陷虎
之足，军井以济军之饮，而天厕天屎之明，黄，人无病
也。然而军阴事也，故有屏也。军，安民也，故军民和而
有军巿也，失时不可也。有司晨之野鸡焉，盖在野之
鸡也。于是弧弓之利，利天下以安其大人孙子，虽寇
敌之狼心，又奚患哉？西方之军事毕矣。又南方衣食
祭祀之本，礼乐文章之大，而天道、地道、人道、治道、王
道，无一之不具矣。为天子者，动而法绳，静而法准，日
变修德，月变修刑，星变修和，风变修生，而奉若天道，
有不臻上理者乎？然有可询者五焉。天有日月，星亦
有日月者，一也；天半在地上，半在地下，星之相对者，
必此升而彼降也。乃独言参商者，二也。十二宫二十
八宿有分野，而北斗五车又分分野，天市与女宿又
列各国之分星者，三也；帝一也。而三垣有帝心，大角
为帝，而天皇大帝五帝内座者，四也；斗一也。有北有
南，而天巿又有斗者五也。盖北斗，紫垣之辅也，运中
央以定诸纪，辅帝治而成岁功者也。南斗者，二十八
宿之一也，其形似斗，而在北斗之南也，主丰啬而司
耕稼者也。天市之斗，则市中量斛之斗，以占粜籴之
贵贱者也。正则丰，而倾则歉也。南北者亦如井，在玉
井之东而曰东井壁，在垒壁之东曰东壁也。若紫垣
之帝，真帝也。太微之帝，外朝也；内座之帝，内朝也；天
巿之帝，帝主巿也；心宿之帝，帝之心也；大角之帝，象
其政也；天皇之帝，言其德也。犹之斗有公师辅相，紫
垣有丞尉辅弼，太微有将相执法也。至“十二宫之分
野”者，按九州之位，十二宫之分，以北斗所指之辰为
南也。而北斗又有分野者，占政化之治忽也。五车者，
占军威之临向也。“天市”者，占市物之贵贱也。织女者，
占谷粟布帛瓜果之盈虚也。五星占天子之德也。至
不相见之星，言“参商”者，参为寒主水之精也。参见地
平而秋气严，参当正午而寒气冽也。心为星主，火之
精也，火见地平而春气和，大火西流而金风起，此水
火寒暑之主也，故独言之。至离东也，日也，房日应之，
而有日星光照昴日之鸡，而日中得鸡。坎西也，月也，
毕月应之，而有月星光照房日之兔，而月中有兔。天
纲居子初，以一阳为之纲。天纪居午中，以一阴为之
纪，无非天之文也。《易》曰：“观乎天文，以察时变。”不特四
时之变也，古今万世治乱之时变也。二十八宿经于
天，五纬出入留退以成文，所为天文也，在乎善观之
耳。矢弧直而狼顾，军市晓而鸡鸣，三川之交，鹑火通
其曜；七泽之国，翼轸通其精。观成潢，伤成钺，德成衡，
祸成井，诛成质，何莫非观事哉？至风雾之作于干，地
震之起于艮，日月之晕，全经四十五度半，周天四分
之一，而不常者有常。视老槐之成火，久血之成燐，而
彗孛之生可知矣。观“不肃”之恒雨，“不明”之《恒燠》，而休
咎之征可卜矣。天将风也，纤尘不动而鸠自鸣；天将
雨也，寸云未布而蚁蚓出。鸲鹆来鲁而知人事之感；
杜鹃入洛而验地气之迁。松柏苍郁而知其叶自根
流；豫章盘固而识其本茂末盛。物类之感尚，本标之
相应，况于人乎？况于天乎，而况天人之际乎。